Guyeiti.
62.
Guye loo ɠundiɠii nɔnɔi ʋe. Eɠɛʋelei Yedutun la. Davide ná-guyei. 
GALA gila kpegi ʋɔ bɛ ɠa nà ziilɛigi zɔlɔɔ ná, tɔ ɠa nà-kizo fai zea. 
Tɔ ɠila kpegi ɠa é bɛ̀ ga fasai ta kizogi, nà-siɠigi, gè la ɲiikpiga eyɛsu pɛ. 
Yeeɠɛɠala lielegɔ ɠa wo kɛɛzu, wo ɗa ɠili ɓɔɠɔ ʋa zunu ɠilagi laalɔɠɔma, nii a kɛ wo golo, eɠɛ siɠigi maalaai na, ɓaa eɠɛ sasai é loozu niina? 
Ti deveiti boga ga ti too, ti kula tosu wolai. Zɛɛi nɛɛʋɛ ti ʋɛ, ta tuyai loozu ga ti-laaʋɛ, ti ɗa foovooi loo ti-ɠoozuʋɛ. 
GALA gila kpegi ʋɔ bɛ ɠa nà ziilɛigi zɔlɔɔ ná, mazɔlɔɔ tɔ ɠa é ga nà-kitogi. 
Tɔ ɠila kpegi ɠa é bɛ̀ ga fasai ta kizogi, nà-siɠigi, gè la ɓunɛga pɛ. 
Nà-kizogi, nà-lɛbiyai, ti kpein sɛlɛgɛ GALA ba. Nà-fasai é màkɛsu, dɔ̀ɔɠuzuʋɛ, toɠa ga GALA. 
Nuɓusɛiti, à ɠaliva tɔun ma yeenɔpɛ! À wo-yiiti daalao tɔun bɛ! GALA ka é ga ade-lɔɔɠuzuʋɛ. 
Ungo, Adama leaiti ta nɔ ga fiilɛi é leʋesu. Nuiti kpein ti ɓɔ su, ta nɔ ga gaaʋɛ nua. Ɗa ti pɛ seina kiloi ɠa, fiilɛi wuiʋɛ ti ʋa. 
Mina ʋilɛ toomai ʋolu. Mina ɠito naavoloiti ba, niiti ti zɔlɔɔ pelei ɲɔuɗai. Ni è-zɔlɔɔgi ɠaa a wɔɔlɔna, mina kɛ ga ɗa-ɠitogi. 
GALA ge faa ɠila boni, é lati, é bo ʋolu, gè mɛnini, é ɠɛ ma: «Zobogi ɠa ga GALA nɔnɔ.» 
Ɗa ɓalaagi, Màliɠii, wooɠɛɠiladai ɠa ga ɗɔnɔ, mazɔlɔɔ ɗa ɠa è ɛsɛ gilagilagi zalai veezu zea, eɠɛʋelei ná-kɛɛwotiiti ti la. 
