Zowɛle.
2.
À koolei vɛ Siyɔn, wo kidaaʋili kpee loo nà-gize ɲadegai ma! Zooi ɠa zei wo nuiti kpein ti ɓali, mazɔlɔɔ Ɠɔoɠɔ GALAGI ná-foloi ɠa ʋaazu, gola maaɓuɠaa. 
Toɠa ga kpidi ɓɔi volo wolai, buulaavegai ga tonaɓiingi ta ɓumugi. Zɛbɛsu ɠɔɔʋɛbɛ wolai ʋɛtɛ, é ʋaazu, ti ʋaazu, eɠɛʋelei wozai a ɗa seɠe la ma fuaa gizeiti ma. Kaipa kɛɠala vaa la dɛ ɠaani, tama eyɛsu pɛ kɛɠala vaa la mɔ ɠaa ʋelela ʋelei. 
Abui ɠa faa zuɠoloɠolo ɠɛɛzu tuɠɔʋelei, abuzogi ɗa galai wo mulututu poluʋelei. Aisa ti ʋa ʋa, zooi ɠɛa ɠɛɛni eɠɛ Edɛn kpelei. Ti leʋegai ma, ná ɠɛa ga teʋebai maaluai, ani nɔpɛ ge la ɠulazu ti yeewu. 
Ɗa ti ɠaana, ɗa ɠɛ nɔ sooiti, eɠɛ kɔɔɠɔ nuiti ti ɓizɛzu sooiti kɔma. 
Ti-maalugi ɠɛɛʋɛ eɠɛ kɔɔɠɔ wotolo mɔinmɔingi lugi, niiti ti ʋilisu kpɔɔnkpɔn gizeiti ma, ɓaa eɠɛ abuzogi lugi, nii é kpataɠala fɔɔi ɠalazu, ɓaa eɠɛ kɔɔɓɔ golai nii zeeɠaaɓaai, é lopele ɓɛtɛzu kɔɔɠɔ vai ma. 
Ti maaɓuɠazuʋɛ, ɛsɛ pɛ ka luazu, nuiti gaazu ɗa ɓɔi yɔlɛ. 
Ta ɓizɛzu eɠɛ ɠuluɓaiti, ta ʋilisu siɠigiti ga eɠɛ kɔɔɠɔ nuiti, ɛsɛ ge ɗa li ga letegi nɔ, ta la zeɠezu ná-pelei ʋa. 
Ta la bɔɔla laaʋilisu, mazɔlɔɔ ɛsɛ ka nɔnɔ ma ʋele ʋa. Ta faaɓaagi kpein maazuɓudɛzu, niiti ti ti luɠɔ, faa nɔpɛ ge la zooga pele leʋesu ti luɠɔ. 
Ta taai maaleʋesu, ti ɗa ɓizɛ siɠigiti ga, ti ɗa lɔ pɛlɛiti bu ga fenɛtɛlɛ laa ʋelei eɠɛ unma nu. 
Zooi ɠa ɓalizu ti luɠɔ, geeɠɔlɔgi ɗa ɲiikpi, foloi ta alugi ti ɓidi, somideɠaiti ta-wozakalagi lɔɔɠu. 
Naama ziɛ su Ɠɔoɠɔ GALAGI ɠa loni ná-kɔɔʋɛbɛi luɠɔ, é ɗa ɓɔɛ ti ʋɔ ga woo wola. Mazɔlɔɔ zɔiti ti ná-devei zosu, ti mɔinʋɛ, ti maayiki. Ɠɔoɠɔ GALAGI ná-foloi ɠa ga folo wola, maayikiai, ɓɛ ɠa a zoo é lo daawu? 
«À ɠale ma pɔ̀ ʋolu. À ʋa pɔ̀ ʋolu ga wo-yii pɛ, ga zu sogai, ta gɔlɔi, naa ʋɛɛ kidaaʋili kpeeiti ba,» Ɠɔoɠɔ GALAGI wooi ɠana. 
Wo ɠɔba zeɠeiti tɛi wa ti ʋali ga, kɛni wo-yiiti. À ɠale ma Ɠɔoɠɔ GALAGI ʋɔ, wa-ƓALAGI, mazɔlɔɔ toɠa ga maawɔinɠa ƓALAGI, nii é zaalai veezu, zii la ɠulaa fala, kpɛtɛai wooɠɛɠiladai zu, a ɗa zeɠe maanɔɠɔi naa ʋaa vai ʋolu, é ɠɛa deveni ga é ʋaa la. 
Ɓɛ ɠa é kwɛɛ ni tanisu kigi la valiboga, é ʋa tuyai loo wo ʋɛ ga pooʋaa? Wa zoo naazu wo ʋa pɔ ga vebɛaniiti ga moloi ta dɔɔi. 
À koolei vɛ Siyɔn, wo zu so kui lo, wo gaalɛbai maaloli. 
À nuɓusɛi ɠaalɛ ba, wo maaɓɔ ɲadegai wo. À nu wɔlɔiti gaalɛ ba, ta buzeɠe niinɛgiti, naa ʋɛɛ ɲiimiɓɔlegiti ɓalaa ba. Anzazini niinɛi ɠula daa ʋɛlɛi wu. Anzalopo vulua niinɛi ɓalaa ɠula maazaa pɛlɛi wu. 
Zalaɠa ɠula nuiti ti wɔlɔ tɛɛ wosuʋɛ ta zalaɠa ɠulazuʋɛ yɔɠɔzuʋɛ, tɛiti ti botii ɠɛɛzu Ɠɔoɠɔ GALAGI ʋɛ, ti GALA fali ɠani: «Ɠɔoɠɔ GALAGI, gi maawɔinɠa, gɛi gi ga ɗa-nuɓusɛiti, mina ɗɔnɔiti dɔ unfegi zu, ti mina ɠɛ ga zii ɠiligiti ta-ɲɛɛɠulasu anii, ti ʋa ɗa ɠɛ ma: ‹Mini ɠa ta-ƓALAGI ná?› » 
Ɠɔoɠɔ GALAGI wɔinʋɛ ga ná-zooi, ná-nuɓusɛiti maawɔin soga. 
Ɠɔoɠɔ GALAGI ná-nuɓusɛiti gooɠaaʋotegɛ, é ɠɛ ti ma: «Nà moloi ta dɔɔi leʋesu wo ma, naa ʋɛɛ gulɔi ʋa, wo-yii ɠa lɛi. Gè la mɔ wo ɠɛa pɛ ga zii ɠiligiti ta-ɲɛɛɠulasu anii. 
Nà wo zili nui maaɠooza wo ʋa, nii é lɛkpɛmaʋɛ nu ɠɔʋɛzu ʋelei, gè daaʋili teʋebai ta fɔɔvɔ zooi zu, ná-kɔɔʋɛbɛi é ʋelelaʋɛ, gè naa ʋili folo ɠulazu ʋele ɓoloɗɛi wu, zɔi é ʋoluzuʋɛ, gè naa ʋili folo liizu ʋele ɓoloɗɛi wu. Maku ɲɔuɲɔugi ɠa lɛ, é fiilɛi vɛɛlo, mazɔlɔɔ é faa ɲɔu wolaiti kɛɛʋɛ ga woye.» 
Ɗɛigi è ga zooi, mina mɔ lua, ɠoozunɛ, è ɠɔkɔ! Mazɔlɔɔ Ɠɔoɠɔ GALAGI faa wolaiti kɛɛʋɛ. 
Wa ɓalaa, dɔɓɔ zuaiti, à mina mɔ lua pa. Teʋebai zu lufai ɓalaa ʋɔnɔ ʋolu, guluiti ti waa, kooleɠoole guluiti ta leezɛn ɓeleiti gaalaavega kpekpe. 
Siyɔn zei wo nuiti, à ɠɔkɔ ga koozunɛɛi, à ɠoozunɛ Ɠɔoɠɔ GALAGI ná-faa zu, wa-ƓALAGI. Samai, toɠa tonai ʋuuzu wa-yooi zu, ʋelei soloogai la, toɠa sabala tonaiti puuzu wo ʋɛ, samai ta foɠoi, ʋelei é ɠɛni kɛɛzu la mɔungi. 
Molo loɠazuʋɛti daa ɠa ve ga molo ɠae, diɠi wolaiti daa ɠa ve ga dɔɔi ta gulɔi, é ʋooʋa ma. 
«Konagi niiti kpein kotogiti ti koloɠologa wo ma, ta kolegiti, ta kpazinɛgiti, naa ʋɛɛ kotokɔliiti ba, nà-kɔɔʋɛbɛ wolai naa, nii gè teʋeni wo laalɔɠɔma, nà ti kpein potogi ve wo ya. 
Wa laami, wo yiɠo, wa Ɠɔoɠɔ GALAGI laaseigi maamusɛ, wa-ƓALAGI, nii é laavɔɔ vaiti kɛai wo ʋɛ. Nà-nuɓusɛiti ti la mɔ lɔa pɛ unfegi zu. 
Wa suɠwɛɛ naazu ga nà wo zaama, Izilayɛle nuiti, nɔ̀un nà, Ɠɔoɠɔ GALAGI, wa-ƓALAGI, taɠili nɔpɛ ge la ná nɔ̀un polu. Nà-nuɓusɛiti ti la mɔ lɔa pɛ unfegi zu.» 
