Guyeiti.
82.
Azafe ná-guyei. GALA ná-tukpɔɠaaleʋezuʋɛ, GALA ka loni gala kiligiti saama, é ɗa tukpɔi ɠaaleʋe. 
É ɠɛ ma: «Wa yɛsu tukpɔi ɠaaleʋezu ga telebotalai, eyɛsu yeelɛ, wo ɗa lo faa ɲɔu ɠɛ nuiti polu? 
À zɛbɛsulala nuiti maalobo, podointi, wo ɠɛ ga sɔle nu bala nuiti bɛ, ta maawɔin nuiti, 
à zɛbɛsulala nuiti fie, ta maawɔin nuiti, à ti vie, wo ti ɠula faa ɲɔu ɠɛ nuiti zea. 
«Kɛlɛ ti la faa nɔpɛ gaaɠaazu, ti la faa nɔpɛ kwɛɛ, ta liizu ga yeeʋɛa mɛmɛ kpidii zu, eteai ma wuulaagiti ti ɲiikpiga eteai zu ná pɛ. 
Gè ɠɛni ma: ‹Wa ga galagiti, wo pɛ wa ga nii é Anii-Pɛ-Unda naa ná-doun zunuiti!› 
Anɛɛ naa ʋe, wa zaazu ga nuɓusɛiti kɛʋele, wa loo bu, eɠɛʋelei nɔ kundiɠiiti ta ɗa loo bu la.» 
Ee, GALA, wuzeɠe, è eteai lukpɔɠaaleʋe! Mazɔlɔɔ ziiti pɛ ta ga ɗɔnɔi. 
