Ezekiyɛle.
19.
«Ɗa ʋe, maawɔin wuyei loo Izilayɛle ɠundiɠiiti ma. 
Ɗa ɠɛ ti ma: ‹Wo-lee ɠɛni ga zala zaai. É ʋɛɛni sakpamaalegai zala zinɛiti saama, zala yiʋoiti saama é ná-ziʋoiti kulazu su ná. 
É ná-ziʋoi taɠila maaɠoloni, naa ɠɛni ga zala ɓokpagi. É zooni daamianigi zosu, é ɗa nuiti suʋaliʋali. 
Zii ɠiligiti ti maawooi mɛnini. Ti soni ga ta-ʋalii, ti kalagi lɔ sokpayeɠei zu. Ti liini la Ezipete yooi zu. 
Siɛgi zu zala zaai kaani la ga ná-maaɓɔungi zuɠooza wafuun, kitosuʋɛ ɠoloɠologa. É ná-ziʋoi taɠili seɠeni, é kpɛtɛ ga zala ɓokpagi. 
É ɠɛni leʋeteʋesu zalaiti saama, é ɠɛni ga zala ɓokpagi. É zooni daamianigi zosu, é ɗa nuiti suʋaliʋali. 
É ta-masa pɛlɛi woloni, é ta-laa wolai ɠoloɠolo. Zooi ta gaa nuɓusɛiti ti luani sikɔ lugi ʋa ti mɛnini. 
Zii ɠiligiti ti maaɠoolii zu, ti wuzeɠeni daalɔɠɔma. Ti maaɠoolini ga ta-lumɔiti, ti soni ga ta-ʋaliiti. 
Ti kalagi ʋilini sokpa zu, ti pili sasa goi zu kɛai eɠɛ sekagi. Ti liini la Ɓaɓilɔne masagi ʋɔ. Ti pilini kasoi ɠa, nu a ʋa goomɛni, é ɗa zikɔ Izilayɛle ɠizeiti ma.› » 
« ‹Wo-lee ɠɛni eɠɛ leezɛn ansaɠɔgi siingai ziɛlaʋɛ. Ma waaiti ti ɠɛni ga ta gaalaagiti, ziɛi zaɓu zu é ɠɛni sɔlɔɔsu. 
Ma ɓekegiti ti ɠɛ ba, ti maayikiai, naati ti ɠɛɛni ga masa tukpɔiti. É loni gulu wolaiti maazu. Gaaɠooza ʋelei ta ma ɓekegiti mɔin ʋelei ɛsɛ pɛ ge ɠɛni kaazu. 
Kɛlɛ tɔɔɠulani ga ziiɠaawanai, é ʋili ya zooi ma. Folo ɠulazu ʋele viilɛi fɔɔni ta ma waaiti, naati ti looni bu. Ma ɓekegiti ti maayikini, ti vɔɔni, abui ti ɠalani. 
Leezɛn ansaɠɔgi tɛi siinga ɠɛni de teʋebai zu, zou vɔɔi zu, ziɛ la ná. 
Abui ɠulani ma lɔkulugi zu, é ma ɓekegiti ta ma waaiti koloɠolo. Ma ɓeke maayikia la mɔ ba, nii a ɠɛ ga masa tukpɔi.› » Maawɔin wuyei ɠana, maanɛai é loo ɠana. 
