Ezayi.
61.
Maliɠii Ɠɔoɠɔ GALAGI ná-Zɛnvui ɠa bà, mazɔlɔɔ é gulɔ ɲadegai ziɛʋɛ mà ga gè woo niinɛ ʋagɔi wo bala nuiti ma. Ungo, é tèʋegɛ ga gè ɓɔ kiteʋe nuiti ba, gè daazeeli kɔɔ luɔiti ma ga ti viega é zo za ma, gè bo kasoɠa nuiti ma ga ti ʋilɛga, ti ɠɛ ɓɔɠɔ yeema. 
Gè konagi ná-fai wo, nii Ɠɔoɠɔ GALAGI ʋaazu ná-nuɓɔɠɔlai ɠulazu la kɛlɛma ná-nuɓusɛiti bɛ, foloi ada-ƓALAGI ʋaazu nɔnɔ ʋotokulazu la sili nuiti ma, é naati gaanɛɛnɛ, niiti ti wɔlɔzu. 
Zɔiti gɔlɔ wo seɠei ti ɠɔba Siyɔn, gè masa bɔɔlɔgi ve ti ya zuʋui ʋotogi zu, gè koozunɛ wulɔi ziɛ ti unma gɔlɔi ʋotogi zu, ʋɛ ti ziiɠoloɠologai ná, gè ti maaɠili ga lɛbiya zeɠei, naa ɠa a kɛ ti loli ga: «Telebodai ma sɛne guluiti, Ɠɔoɠɔ GALAGI ná-kpelei, niiti ti ná-lɛbiyai ɠulazu kɛlɛma». 
Ta ada wɔlɔmaiti to ʋolu, ti ɠoloɠologai, ti pɛlɛ wɔlɔmaiti to ʋolu, ti woloni kaite, ta taa wolaiti kpɛtɛ ʋolu, niiti ti ɠoloɠoloni kaite. 
Wɛɛinti ta ʋa, ti zei ná, tiya ɠa ta ɠɛ wa-loganiiti tosu. Nui naati ka ta ɠɛ wa-liiti kɛɛzu, ti ɗa wa-leezɛn ɓeleiti da. 
Wɔun wa loli ga: «Ɠɔoɠɔ GALAGI ná-zalaɠa ɠula nuiti». Ta ɠɛna wa vaa woga, ta ɠɛ ma: «Ada-ƓALAGI ná-botiɠɛ nuiti». Wa zii ɠiligiti ta-lɔnɔgiti mi. Wa wokomaalɛ ga ta-naavoloiti. 
Adaʋɛ ti wo unfeni ná, wa lɛbiyai zeizu felegɔ zɔlɔɔ miná. Ʋɛ ti ɓaaɠulani ná wo ma, wa wooɠula ga koozunɛɛi miná, tɔɔzei wa wɔnɔ zɔlɔɔ seizu felegɔ nui naati wa-yooi zu, wa wa-eteai ziɛ ná koozunɛɛi zu é zo niizu ma eyɛsu ɠɔ. 
«Nà, Ɠɔoɠɔ GALAGI, sɔle fai ɠa nɛai bɛ̀, kɛlɛ toomai wɔinzeɠeʋɛ mà, ta yaavai. Nà wa-ɠulanumai ve wo ya wooɠɛɠiladai zu, nà minazeɠe bo wo ʋɛ ga ɠɔoɠɔ kelei. 
Wo-mavofodaiti ta ɠwɛɛ zii ɠiligiti saama, ti-mavofodaiti ta ɠwɛɛ nuɓusɛiti saama. Zɔiti pɛ ta ɠa, ta ti ɠwɛɛ ga mavofodai Ɠɔoɠɔ GALAGI tuya loai ma.» 
Ɠɔoɠɔ GALAGI ɠa bɛ̀ ga koozunɛɛi ma un golai. Zìilaaʋɛ, tɔɔzei nà-GALAGI ná-faa zu, mazɔlɔɔ toɠa màaɠilizu ga kizogi ma zeɠei, é telebodai ma zeɠei veleveleni mà, eɠɛ anzazini niinɛi é ɓɔɠɔ maaɠilizu ga zalaɠa ɠula nui ná-seɠei, ɓaa mu anza ɓeai é ɓɔɠɔ maaɠilizu ga ná-bala ʋagɔiti. 
Tama, ʋelei zooi ani ʋɔnɔgiti kulazu la, kpelei ná-ani zuwuiti pɔnɔ, zekana, Maliɠii Ɠɔoɠɔ GALAGI a kizogi ta maamusɛi ʋɔnɔ da, zii ɠiligiti pɛ gaazu. 
