Ezayi.
42.
«Wɛlɛ nà-botiɠɛ nui ʋa, gè yeezeiɗai bu, toɠa gè yiimazeɠeai la, é gòla ɠoozunɛɛzu. Gè nà-Zɛnvui yeiɗa ma ga é telebodai lɔ zii ɠiligiti saama. 
É la kpee loa, goo ɠaa la ɓainga, é la kpɔɛzuɠula wola ɠɛa koi yɔɠɔzuʋɛti. 
É la seeli kpaku ɠalea ga, nii golowoloai, é la sɔmɔgi ʋaa, nii gaayeizu, kɛlɛ toɠa telebodai lɔ é zoloo gaamai ma. 
Zeezu la ɓɔlɔa, iɲɔ ge la leʋea, eyɛsu é telebodai lɔ eteai zu, eyɛsu ziɛ zaama yooiti ta kpoloɗɛi laaʋɛ yooiti ti wɔin ga ti ná-tɔgiti sɔlɔɔ.» 
GALA, Ɠɔoɠɔ GALAGI wooi ɠa, é geeɠɔlɔgi ɓɛtɛni, ʋɛ kpein suviegai ná, é zooi ɠɛʋele ɓɛtɛ, ta anii pɛ é ʋɔnɔsu ga, é zɛnvui veeni nuɓusɛiti pɛ zea zooi ɠa, é zɛnvu viilɛi veeni naati pɛ zea, ti yɛnvuzu, é ɠɛ ma: 
«Nà, Ɠɔoɠɔ GALAGI, gè è lolini nà-faazeikpasu ʋagɔi ʋɔ. Nà yeezeizu è wu, gè è makɛ, gè è zei ga gè è ɠɛ ga minazeɠegi zu ɠaegi nuɓusɛiti bɛ, ga è ɠɛ ga wozakalagi zii ɠiligiti bɛ, 
ga gaazuɠole nuiti gaazuʋɛ zeɠe ma, ga kasoɠa nuiti ti ɠula duɔlai zu, è naati kula ta-ɠasoi ɠa, niiti ti zeizu kpidii zu. 
«Nà ga Ɠɔoɠɔ GALAGI, dàaseigi ɠana. Gè la vaa bu nà-lɛbiyai ʋa ve taɠili bɛ̀, ta nà-unfemai ʋa ve kɔɔɠɔ ganigiti bɛ. 
Faa mɔungiti ti ɓega ga ɠɛ, ma niinɛa ɠa gè ti wosu wo ma, nà ti wosu wo ma aisa ti ʋa ɠɛ.» 
À guye niinɛi loo Ɠɔoɠɔ GALAGI ʋɛ. À maamusɛ eteai zu ná pɛ, wɔi wo ziɛzu kpoloɗɛi ɠa, ta fuluaniiti wo zeini bu, ta ziɛ zaama yooiti ta ti zu aniiti! 
Teʋebai ta teʋebai zu laaiti, Kedaal ɓalaɠaiti, wo pɛ à wooɠula! Sela nuiti, à maamusɛi wo ga koozunɛɛi! Koozunɛ wooi ɗa ɠula gizei unmaʋɛ! 
Ti lɛbiyai ve Ɠɔoɠɔ GALAGI ʋɛ, ti zeze ga maamusɛ vai ziɛ zaama yooiti ta kpoloɗɛi laaʋɛ yooiti su. 
Ɠɔoɠɔ GALAGI ɠa ɠula eɠɛ kɔɔɠuluɓai, eɠɛ kɔɔɠɔ nu wolai é ɠɛʋele ɓɛtɛ ga é kɔɔi ɠɔ, é kɔɔɠɔ ɓee wolai loo, toɠa pilɛ sɔlɔɔ sili nuiti ma. 
«Kaite suɠooza, gè maaɠɛni kpɔ, gè maaɠɛ kpɔ, gè ɓɔɠɔ zo, kɛlɛ niizu, nà ga kpalagi wo eɠɛ anzanui é doin zɔlɔɔsu, ziilɛɛzu la, é la yɛnvuzu ga pagɔ. 
Nà gize wolaiti ta gize goiti fazasu, gè tufa wunduiti pɛ fɔ, gè ziɛ wolaiti falibo ga zou vɔɔi, gè kpoigiti fɔ su. 
Nà zobo fe gaazuɠole nuiti bɛ, ti ziɛ ga pelei nii ti la dɛ ziɛni la. Ungo, nà losu ti luɠɔ pele goiti su, niiti ti la ti ɠwɛɛ. Nà kpidii valibo ti ʋɛ ga wozakalagi, ʋɛ ti-ɠɔɠɔ a ziɠa ná, gè mináti gaala. Naa ɠa é ga nà-kisiɛi, gè la zeɠea polu pɛ, kɛni gè daazeeli. 
Nui niiti ti ɠalivaazu kɔɔɠɔ ganigiti ma, ti ɗa ɠɛ vololibaiti ma: ‹Wa ga gá-ɠalagiti,› naama nuiti ta ɠula ʋolu ga unfegi.» 
«Goizuɓɔlɔ nuiti, à woilo! Gaazuɠole nuiti, à ɠaazuzeɠe ma, wo wozaɠa! 
Ɓɛ ɠa gaazuɠoleni, nà-botiɠɛ nui laade ɓaa? Ɓɛ ɠa deɠɛmu goizuʋɛ ɓɔlɔni, eɠɛ nà-keelai gè teʋesu? Ɓɛ ɠa gaazuɠoleai, kɛni zɔi Ɠɔoɠɔ GALAGI seiɗai ʋolu? Ɓɛ ɠa goizuɓɔlɔai, Ɠɔoɠɔ GALAGI ná-botiɠɛ nui laade ɓaa? 
È ani mɔinmɔin kaa, kɛlɛ è la gila kpalaa gaaɠaani. È-woiyeɠeiti daalaogɛ, è la faa nɔpɛ mɛnini.» 
Ɠɔoɠɔ GALAGI vaani bu, ná-telebodai maaʋele ma, é dɛɛ ʋelei ná-tɔgi wɔɔlɔai la, maayiki. 
Anɛɛ naa ʋe, wɛlɛ nuɓusɛiti ba, ti looni ti ma, ti ti maavo. Ti pɛ ti ɠɔɔni ga balii zeɠei zu, ti lɔ kasoi ɠa dɔɔɠuzu. Ti looni ti ma, nu nɔpɛ ge la ti unmɔɔni. Ti liini ga tiye, nu nɔpɛ ge la ɠɛni ma: «À ɠale ma ga tiye!» 
Wo zaama, ɓɛ ɠa é woilosu niima vaiti ma? Ɓɛ ɠa a dama kpɛ ga é woilo ti ma yeeta? 
Ɓɛ ɠa é Izilayɛle ʋɔdini, Zakɔɓe mavofodai, naati ma, niiti ti looni ma, ta naati ma, niiti ti kɔligiti seɠeni? Ɠɔoɠɔ GALAGI laade ɓaa, nii ti kotoi ɠɛɛni daalɔɠɔma? Ti la ɠɛni vaani bu, ti ʋa ziɛ ga ná-peleiti, ta ti la ɠɛni woiloni ná-tɔ gooiti ma. 
Naa ɠa é kɛɛni, Maliɠii ná-ziiɠaawanai zeelini ná-nuɓusɛiti ma, ta kɔɔi ma vaa zuɠoloɠologi. Naa ti maaɠoolini mini-o-mini ga abuzogi, kɛlɛ Izilayɛle la ɠɛni tanɔpɛ gaaɠaani. Abui naa galani, é la ɠidaani bu, é ʋa ɠisiɛ su. 
